
O enigmatică pictură a Sfântului Arsenie Boca aflată în mijlocul Bucureştiului 


Motto: „În tirania comunistă e grea 
sărăcia, e gravă întemnițarea oamenilor, 
dar nimic nu e mai înspăimântător ca 
manipularea conştiinţei care transformă 
omul într-o unealtă teleghidată” (Sfântul 
Valeriu Gafencu). 

Citit-am de curând într-o revistă 
oarecare de pe internet un text jalnic pe 
tema picturii Sfântului Arsenie Boca. Faptul în sine e banal, 
fiindcă neobişnuite sunt textele cât de cât interesante. Din 
revista apărută în 2019 am sesizat însă o grosolană manipulare 
vizând promovarea minciunii dăinuind din anii şaizeci şi 
până prin 2007 referitoare la autorul impresionantei picturi 
de pe bolta altarului Bisericii „Sfântul Elefterie cel Nou” din 
Bucureşti. 

Acum vreo zece ani, cand s-a nimerit să urmăresc la 
TVR 1 (sau poate la Trinitas) o filmare în această biserică 
de lângă Operă, m-a impresionat perseverenţa cu care era 
ocolită imaginea Maicii Domnului cu pruncul isus din bolta 
altarului sub pretextul prezentării catapeteasmei sculptată în 
lemn de cireș de Grigore Dumitrescu şi fostul deţinut politic 
Aurel Obreja, după modelul unei catapetesme de la Skopje 
(cf. user „Florina Rădulescu”, 19 febr. 2012 în wikipedia.ro; 
vezi şi Ştefan Mărculeţ, Biserica „Sf. Elefterie cel Nou ” are o 
catapeteasmă unică în ţară, în „Ziarul Lumina”, 15 dec. 2007). 

Când a terminat fresca din bolta altarului de la Biserica 
„Sf. Elefterie cel Nou”, Părintele Arsenie Boca a început în 
vara anului 1961 să picteze pereţii Bisericii „Sf. Parascheva” 
de la Bogata Olteană (jud. Braşov) a cărei sculptură în lemn a 
fost realizată tot de Grigore Dumitrescu, probabil recomandat 
preotului Spiridon Cândea de călugărul iconar izgonit în 
1959 de la Mănăstirea Prislop de oficialităţile comuniste 
(vezi Isabela Vasiliu-Scraba, Miracolul Bisericii de la 
Drăgănescu şi o profeție a Părintelui Arsenie Boca; https:// 
isabelavs2.wordpress.com/parintele-arsenie-boca/isabelavs- 
bisericadraganescul1/ . 

Manevrele de filmare ceruseră o oarecare îndemânare 
ca la filmarea catapetesmei să devină de nevăzut absida 
centrală a altarului. Fiind sezonul cald, am făcut la câteva 
zile după vizionarea emisiunii o plimbare cu bicicleta până la 
acea biserică, l-am căutat, l-am găsit şi am vorbit cu preotul 
Mihai Dragomir despre Părintele Arsenie Boca, despre care 
nu a zis nici un moment că ar fi fost pictorul frescei cu pruncul 
lisus îmbrăcat ca un deținut politic, deşi „Lumea Credinței” 
publicase deja un articol pe tema paternității picturii, textul 
fiind semnat de studentul Alexandru Valentin Crăciun. 

Atunci (şi mai apoi când am reintrat în Biserica „Sf. 
Elefterie cel Nou”) m-am convins că la mijloc trebuie să fie o 
„dispoziție oficială”, negarea adevăratei paternităţi a picturii 
fiind „literă de lege” şi la omul de la pangar, dar şi pe situl 
„crestinortodox.ro/biserici-manastiri/mitropolia-munteniei- 
dobrogei” în articolul de prezentare a frumoasei biserici 
începută în anii treizeci şi târnosită în 1971, unde e trecut 
că pictura a fost executată de „pictorii losif Kleber şi Vasile 
Rudeanu” (articol din 12 iunie 2012, cu 51.680 vizualizări). 
Sfântul loan Gură de Aur recomanda credincioşilor să fugă 
de clerul nevrednic în cazul în care „episcopul sau clerul 
este viclean în chestiile credinței”. A nu recunoaşte sfințenia 
Părintelui Arsenie Boca venerat spontan de sute de mii de 
credincioşi, şi a nu-i cinsti pe martirii închisorilor politice 
comuniste intră fără doar şi poate la capitolul „viclenie în 
chestiile credinţei”. 

Scene de martiraj a pictat Părintele Arsenie Boca şi 
la Biserica din Drăgănescu, pe peretele altarului. Cu scena 
sfântului arhidiacon Ştefan, întâiul mucenic (28 noiembrie în 
calendarul ortodox), dar şi cu alte scene, din pictura bisericii 
târnosită în 1982 se poate constata premoniţia morţii sale 
martirice din 28 noiembrie 1989 (vezi Isabela Vasiliu-Scraba, 
Martiriul Sfântului Arsenie Boca, un adevăr ascuns la 
Centenarul sărbătorit la Sâmbăta de Sus; https://isabelavs?. 
wordpress.com/parintele-arsenie-boca/isabelavs-martiriul7- 
boca/ ). 

La Sf. loan Gură de Aur a scris sub pictură: „Iarăşi se 
tulbură Irodiada... iarăși cere pe tipsie capul lui loan”. Într-una 
din vizitele mele la Drăgănescu am aflat că semialfabetizata 
academiciană i-a tras Sfântului Părinte o palmă în ziua de Paşti 
a anului 1989 chiar în sfânta Biserică de la Drăgănescu. Foarte 
probabil Elena Ceauşescu a fost aceea care a dat dispoziţie 
Securităţii să fie bătut cu bestialitate la 79 de ani, schingiuire 
din care i s-a tras sfârşitul martiric de care nu suflă o vorbă 
nici unul dintre cei ce pun la vânzare cărți cu închipuita viaţă 
a Părintelui Arsenie Boca la fosta Editură „Politică” sau la alte 
edituri mai modeste, şi nici cei care scot în serie tot felul de 
filmuleţe de televiziune despre faimosul stareţ de la Mânăstirea 
„Brâncoveanu” şi de la Prislop. 


Într-o altă scenă figurează exilul Sfântului loan Gură 
de Aur, sugerând exilarea sa de la Mănăstirea Sâmbăta de 
Sus, când, după zece ani (1939-1948) a plecat doar cu un sac 
de cărți, precum şi exilul din 1959 de la cealaltă mănăstire 
pe care a rectitorit-o, Mănăstirea Prislop. La scena exilului 
Sfântului Atanasie cel Mare trece în cuvinte ceva din experiența 
sa de deținut politic închis (ca atâţia alții) fără temei şi fără 
judecată: „lar când vă vor da pe voi pe mâna stăpânitorilor, 
nu vă grijiți cum sau ce veţi răspunde, căci se va da vouă în 
ceasul acela ce să grăiți. Fiindcă nu voi sunteți care grăiţi, ci 
Duhul Tatălui vostru este care grăiește întru voi. Şi veți fi urâţi 
de toţi întru numele Meu” (Matei 10, 19-22, în altarul Bisericii 
de la Drăgănescu). 

Având darul înainte vederii, Sfântul Arsenie Boca 
spusese că „ierarhia BOR” îi va fi încă multă vreme ostilă. 
Faptul se vede chiar din amânarea sine die a canonizării 
acestui mare Sfânt deși preşedintele Comisiei de Canonizare 
i-ar fi (să zicem) favorabil Părintelui Arsenie Boca, ale cărui 
picturi le-a „clonat” la Biserica din Săndica. 

Cu imaginea martirajelor din pricina cinstirii icoanelor 
„când iudeii pârau icoanele la împărați, precum că sunt 
chipuri cioplite şi închinare la lemn”, martiraje cărora le-a 
pus capătul cel de-al VII-lea (şi ultimul) Consiliu Ecumenic, 
Părintele Arsenie va scrie şi despre o anume icoană azi în mare 


Arsenie Boca- lisus în Zeghe -Biserica Elefterie 


primejdie: „icoana lui lisus pe care o avem în noi, în fiecare. 
Căci de la botez fiecare suntem destinaţi să fim o icoană a lui 
lisus. Împotriva acestei icoane a lui lisus în noi se dă azi o 
luptă mai vrăjmaşă ca odinioară împotriva sfintelor icoane” 
(Părintele Arsenie Boca). La predica „Ştefan, mucenicul 
evidenţei”, starețul de la Prislop se gândise în decembrie 
1949 la semnificaţia pe care o poate avea pomenirea întâiului 
mucenic la Crăciun (la Naşterea Domnului) şi nu la Paşti, „cum 
ni s-ar părea mai firesc, după ordinea în care s-au întâmplat 
lucrurile” (Părintele Arsene Boca, Cuvinte vii, Deva, 2006, 
p.303). Atunci a făcut corelaţia între nașterea lui lisus şi 
dobândirea unui nou curaj (la mucenicul Ştefan) care „dezleagă 
omul de lumea aceasta şi de frica cu care ea vrea să ne ţină în 
lanţuri”. Acesta ar fi „noul curaj al urmării şi asemănării cu 
lisus... De când lisus S-a născut în fire omenească... de atunci 
putem avea această evidenţă interioară despre Dumnezeu” 
(Op. Cit. p.303) 

Un semn de ostilitate față de Părintele Arsenie Boca (pe 
aceeași „linie oficială”) ar trăda şi recenta încercare (constatată 
în articolul din 2019) de a (re)pune pe seama maestrului Vasile 
Rudeanu (lipsit de experienţa detențiilor politice) fresca din 
bolta altarului de la Biserica „Sf. Elefterie cel Nou” pictată de 
Arsenie Boca, un sfânt din zilele noastre prigonit şi întemnițat 
politic de autorităţile „României de impostură, produs al 
unei puteri străine ai cărei mandatari au asigurat (după 1990) 
perenitarea ex-PCR” (cf. Ion Varlam, Pseudo-România. 
Conspirarea deconspirării, Bucureşti, Ed. Vog, 2004, p. 47, 
ISBN 973-85580-3-4). 

Părintele Boboaia de la Porumbacu de Sus, unde 
ieromonahul Arsenie Boca e pictat în biserică, spunea că l-a 
pictat dintr-un fel de „rânduială de suflet şi de conștiință”. 
Aceasta i-a determinat pe sătenii din Porumbacu „să-i facă 
dreptate Părintelui Arsenie Boca şi să-l treacă printre sfinţii 
români” (vezi Pr. N. Boboaia, După mine părintele Arsenie 
Boca este un sfânt. Dacă alții recunosc sau nu lucrul acesta, e 
treaba lor”, în „Formula As”, nr. 389 din nov. 1999,p.21;a se 
vedea şi Isabela Vasiliu-Scraba, De vorbă cu Părintele Arsenie 
Boca în Pangarul de la Cheia, https://isabelavs2.wordpress. 
com/parintele-arsenie-boca/isabelavs-arseniebocapangar/ ). 

În vara anului 2007, Sfântul Părinte Arsenie Boca i-a 


dezvăluit în vis unui student la Teologie atât semnificaţia 
imaginii pictată în absida centrală a altarului Bisericii „Sf. 
Elefterie cel Nou” din Bucureşti, cât şi, indirect, faptul că el 
este autorul acelei fresce pe care nimeni n-a fost vrednic s-o 
vadă cu adevărat vreme de aproape jumătate de secol. 

În vis, Alexandru Valentin Crăciun observă zeghea 
cu care este îmbrăcat pruncul lisus, zeghe pe care de atunci 
încoace o vede multă lume, dar studentului, în vis, i se mai 
arată ceva, cu mult mai semnificativ şi mai tainic încriptat. 
Anume că haina de puşcăriaş are darul de a se metamorfoza 
într-un mănunchi de raze care transfigurează spaţiul întunecos 
al unei celule de închisoare politică, scăldând-o în focul ceresc 
pe care-l aduce cu sine imaginea de slavă a pruncului Iisus 
(vezi Alexandru Valentin Crăciun, Pictura Părintelui Arsenie 
Boca, în rev. „Lumea Credinței”, anul V, nr.9/58, sept.2007, 
citat în art. |. Vasiliu-Scraba, Martirii închisorilor în viziunea 
lui Mircea Eliade şi a Părintelui Arsenie Boca, pe hârtie în rev. 
„Tribuna”, Cluj-Napoca, serie nouă, anul XII, 16-30 aprilie 
2013, pp.9-10; https://isabelavs2.wordpress.com/parintele- 
arsenie-boca/noaptea-de-sanziene!/ ). 

Toţi martirii credinţei creştine (din temniţele politice 
în care agenţii ocupantului sovietic au omorât pe timp de 
pace sute de mii de români) au mărturisit adevărul biblic 
după care „pentru veşnicia noastră în Împărăţia lui lisus, nici 
preţul vieţii, şi nici un preţ nu este prea mare” (vezi Părintele 
Arsenie Boca, Gălceava omului cu revelaţia, în vol. Cărarea 
împărăției, Deva 2006). 

Valeriu Gafencu, supranumit „Sfântul închisorilor” 
sesizase încă de la începutul deceniului cinci că „duşmanii 
creştinismului, cei ce au provocat martiriul (atâtor deținuți 
politici) vor să acopere existența martirajului şi să-l facă uitat 
pe Hristos. Dar ei se înşală și se dovedesc neputincioşi... Au 
făcut sfinți şi martiri, au reuşit să închidă gura oamenilor, 
dar lumina sfinților n-au reuşit să o acopere” (vezi vol.: 
Sfântul închisorilor. Mărturii despre Valeriu Gafencu, adunate 
şi adnotate de monahul Moise de la Mănăstirea Oașa, Alba 
Iulia, 2007). „Sfântul închisorilor” mai spusese colegilor de 
detenţie de la Târgu Ocna că „modul în care pier sfinții ucişi 
în secolul XX este cu mult mai pervers, mai bine studiat, mai 
cumplit decât felul în care au fost ucişi martirii primelor veacuri 
de creştinism” (ibid.). 

Întâmplarea a făcut să cunosc acum vreo doi ani o 
pictoriţă de biserici care îl ştia pe ieromonahul Arsenie Boca de 
la Schitul Maicilor. Născută în deceniul trei, perfect limpede la 
minte, doamna Georgeta Balaban mi-a povestit (printre altele) 
şi de pictorul Vasile Rudeanu care avea dificultăţi locomotorii. 
Maestrului infirm, urcarea pe schelă îi era nespus de dificilă. 
Cum bine se ştie, în 1959-1960, la Biserica „Sf. Elefterie cel 
Nou”, Părintele Arsenie Boca lucrase ca pictor secund. Poziţia 
ierarhică inferioară ar fi un indiciu că planurile picturii sunt 
făcute de cel aflat în poziţie ierarhic superioară şi, eventual, 
execuţia este realizată de către „muncitorul zugrav”, cum a 
fost angajat Părintele Arsenie Boca, absolvent al Facultăţii 
de Teologie, al Academiei de Arte Frumoase şi al Academiei 
de Muzică Religioasă, înființată de Patriarhul Miron Cristea 
în 1927. 

Nu așa s-a întâmplat însă cu enigmatica pictură din 
bolta altarului Bisericii din apropierea Operei. De astă dată 
şablonul a fost propus de ieromonahul Arsenie Boca. Într- 
adevăr, în satul Drăgănescu, în podul casei parohiale, prin 
conlucrarea dintre studentul în teologie Alexandru Valentin 
Crăciun şi preotul paroh Lucian Răzvan Petcu a fost identificată 
schiţa picturii din absida altarului Bisericii „Sf. Elefterie cel 
Nou”, o schiţă în cărbune desenată de Părintele Arsenie Boca. 

Autoarea jalnicului articol a imaginat (pe linia 
„indicaţiilor oficiale”) că Părintele Arsenie Boca, în calitatea lui 
de „pictor secund” i-a schiţat şefului său ierarhic şablonul (găsit 
la Drăgănescu) şi apoi pictorul invalid s-a apucat de executarea 
frescei într-un loc foarte dificil de acoperit cu pictură chiar și 
pentru cineva fără probleme locomotorii. 

Din prudenţă (sau poate din neștiință) autoarea 
recentului articol nu a menţionat nimic despre dificultăţile 
de deplasare ale pictorului Vasile Rudeanu împins în scaunul 
cu rotile de iubitorul său frate. E drept însă că şi Alexandru 
Valentin Crăciun (devenit între timp licenţiat al Facultăţii de 
Teologie din Bucureşti, după licenţa în Filozofie) a fost insistent 
sfătuit să nu scrie prea tranşant despre Părintele Arsenie Boca, 
unicul realizator al faimoasei picturi cu Maica Domnului şi 
pruncul lisus în haine de puşcăriaș, şi să lase lucrurile în ceața 
unei presupuse „conlucrări” dintre invalidul Vasile Rudeanu 
şi pictorul său secund (vezi textul din 18 iulie 2009, https:// 
alexandruvalentincraciun.wordpress.com/2009/07/18/privirea- 
vesniciei-Y0E2%80%93-pictura-parintelui-arsenie-boca/ ). 

